ኅብረተሰቡ የመስቀል በዓልን ምክንያት በማድረግ ሊከሰቱ ከሚችሉ ድንገተኛ የእሳት አደጋዎች ሊጠነቀቅ እንደሚገባ ተጠቆመ፡፡
ባሕር ዳር፡ መስከረም 16/2012 ዓ/ም (አብመድ) በበዓሉ ወቅት ሊፈጠሩ የሚችሉ ድንገተኛ የእሳት አደጋዎችን ለመከላከል ዝግጁ መሆኑን የባሕር ዳር ከተማ አስተዳደር አገልግሎት አቅርቦት ጽሕፈት ቤት አስታውቋል፡፡በጽሕፈት ቤቱ የእሳትና ድንገተኛ አደጋዎች መከላከልና መቆጣጠር የሥራ ሂደት አስተባባሪ አቶ መንግሥቱ ዘላለም ለአማራ ብዙኃን መገናኛ ድርጅት እንደተናገሩት ድንገተኛ አደጋዎችን ለመከላከል የሚያስችል ቅድመ ዝግጅት ተደርጓል፡፡ የእሳት አደጋ ሠራተኞች በበዓሉ ዕለት ሙሉ ጊዜያቸውን በሥራ ላይ እንደሚሆኑና የእሳት ማጥፊያ ተሽከርካሪም ዝግጁ መሆኑን ገልጿል፡፡ከአቅም በላይ የሆነ የእሳት አደጋ ቢያጋጥም እንኳ በአፋጣኝ ለመቆጣጠር ባሕር ዳር ከሚገኘው የኢትዮጵያ ኤርፖርቶች ድርጅት ጋር በቅንጅት ለመሥራት ዝግጁ መሆናቸውንም አስተባባሪው ተናግረዋል፡፡በባሕር ዳር ከተማ አስተዳደር የሚገኙ ስድስት ክፍለ ከተሞች፣ አራት ሳተላይት ከተሞችና ከከተማው 30 ኪሎ ሜትር ርቀት ውስጥ የሚገኙ 21 የገጠር ቀበሌዎች አገልግሎቱን ያገኛሉ ተብሏል፡፡ ከጎንደር፣ ከደሴና ከደብረ ማርቆስ ከተማ አስተዳደሮች ጋርም ቅንጅታዊ አሠራር መፈጠሩ ተብራርቷል፡፡